D. Čaplovič, podpredseda vlády SR: (2009-10-22):
Vážený pán poslanec, v úvode chcem vyhlásiť: Stavanie múrov nie je prostriedkom pre riešenie vzniknutých problémov. Moderná demokratická a najmä tolerantná spoločnosť nestavia múry, ale stavia mosty. Vieme, že existovali a existujú takéto múry vo svete. Nikdy však nič nevyriešili, ale naopak, izolovali. Najhoršie sú však múry na duši. Intolerancia je skutočne veľkým nebezpečenstvom pre Európu, ale, samozrejme, aj pre Slovensko, najmä v čase globálnej hospodárskej krízy, keď sú dopady voči občanom Slovenskej republiky veľmi ťažké a my sa ich snažíme zmierňovať voči občanom, ktorí túto hospodársku a finančnú krízu nespôsobili. Platí to pre každého občana v tomto štáte. Ale však najväčším nebezpečenstvom je zakrývať si oči a falošne mlčať, keď sa bezhraničná sloboda jedných obracia voči slobode druhých. Znamená to nemlčať, ale konať otvorene, priamo a čestne voči tým, čo nerešpektujú zákony, ohrozujú bezpečnosť v našich obciach a mestách. Postihovať aj rodičov maloletých detí podieľajúcich sa na uličnej kriminalite, v domoch, záhradkách a na poliach na súkromnom majetku občanov Slovenskej republiky. Ďalej v spolupráci so samosprávou postihovať aj fetovanie detí, ktoré je často príčinou týchto niektorých javov, ale aj tých, ktorí to spôsobujú, ktorí na tom zarábajú. Nielen na díleroch, ale aj na úžerníkoch, ktorí pôsobia v osadách, a to je úloha, ktorú chceme v tejto oblasti riešiť a predovšetkým ju rieši nový vládny splnomocnenec, ktorý má skúsenosti v práci aj v tejto oblasti. Samozrejme, znamená to, lebo tu nie je prítomný pán poslanec Kužma, ktorý tak populisticky rozprával o týchto problémoch, postihovať aj rodičov za nezabezpečenie povinnej školskej dochádzky svojich detí. To znamená, nehovoriť len o právach na jednej strane, ale aj o povinnostiach a zodpovednosti pred zákonom, pred spoločnosťou a pred spoluobčanmi. V tých obciach, a to chcem tu podčiarknuť, a všetka česť tým starostom, tým primátorom, ktorí to dokázali a dokážu aj v súčasnej dobe robiť, v tých obciach, kde sa tento prístup rešpektuje, najmä za pomoci samosprávy sa darí, nevznikajú tam tieto problémy, tam, kde to postrádame, narastá nespokojnosť občanov. Treba konať tvrdo, ale v medziach zákona a predovšetkým spravodlivo. V tomto duchu robí konkrétne kroky aj vládny splnomocnenec, ktorý väčšinu času v súčasnom období trávi práve v teréne a práve v týchto oblastiach, ktoré sú monitorované a ktoré osobitne sledujem. Samozrejme, treba vystupovať voči tým, ktorí nerešpektujú zákony, vykladajú spravodlivosť podľa svojho videnia sveta na jednej, či na druhej strane. Práva a zodpovednosť platia pre každého, nehľadiac na farbu pleti, rasy, etnika či rodovej príslušnosti. Rovnako treba zakročiť voči kriminálnym živlom ohrozujúcim majetky, zdravie a životy našich občanov tak, ako sa stalo konkrétne v Ostrovanoch, konkrétne v Šarišských Michaľanoch a boli to práve ľudia, ktorí pochádzali z tejto osady z Ostrovian. Myslím si, že v tejto oblasti nachádzame spoločnú reč. A teraz poďme ku konkrétnym veciam, ktoré sme podnikli aj vo vzťahu k spomínanému múru v Ostrovanoch. Splnomocnenec vlády Slovenskej republiky pre rómske komunity pán Ľudovít Galbavý navštívil obec dňa 20. októbra tohto roku. Úrad splnomocnenca pre rómske komunity písomne požiadal Stredisko pre ľudské práva, Slovenské národné stredisko, aby v predmetnej veci vydalo odborné stanovisko. Po tretie postupoval v zmysle § 1 písm. ods. f) zákona č. 308 o zriadení Slovenského národného strediska pre ľudské práva, kde, samozrejme, je možné si vyžiadať tieto odborné stanoviská a konať v tejto veci. V súvislosti so vzniknutou situáciou v obci Ostrovany stredisko, Slovenské národné stredisko pre ľudské práva, aby som bol presný, plánuje na miesto vyslať svojich dvoch regionálnych zástupcov a na základe ich vyjadrenia zaujme k tomuto múru stanovisko. V prípade, že stredisko posúdi konanie obce Ostrovany, ku ktorému došlo na základe uznesenia obce, ako diskriminačné, prijmú sa v súlade s prijatým aj novelizovaným antidiskriminačným zákonom ďalšie kroky, aby došlo k náprave tohto stavu. Z titulu funkcie podpredsedu vlády Slovenskej republiky pre ľudské práva a menšiny si dovoľujem zdôrazniť, že akékoľvek stavanie múrov či oplotení nikdy nebolo a nikdy nie je, ani nebude riešením situácií, ktoré majú dlhodobý charakter na úrovni samospráv či vyšších územných celkov, a ktoré vyžadujú úzku spoluprácu, úzku spoluprácu v trojuholníku – štát, samospráva a organizácie mimovládne, ktoré by mohli v tejto oblasti veľmi veľa urobiť. Samosprávne orgány či vyššie územné celky by mali využívať existujúce nástroje, ktoré prispievajú k zlepšeniu integrácie príslušníkov rómskej národnostnej menšiny do spoločnosti. Ja teraz nebudem hovoriť o konkrétnych programoch, ktoré sa realizujú a ktoré sú obsiahnuté aj v tej výzve, inovované a veľmi aktuálne, pretože do tejto výzvy sa čoraz viac a viac prihlasuje obcí. Robia sa mnohé konferencie, podujatia v regiónoch, najmä v tých troch regiónoch: banskobystrickom, košickom a prešovskom. A, samozrejme, odtiaľto prichádzajú práve najčastejšie požiadavky na riešenie týchto situácií, ktoré sa snažíme riešiť. Chcel by som takisto vysoko vyzdvihnúť spoluprácu s Ministerstvom vnútra Slovenskej republiky a s Policajným zborom, ktorý naozaj v tejto oblasti výrazne koná, posilnil tieto oblasti svojimi ľuďmi a naďalej ich posilňuje. Robí sa nielen represia, ako sa často pozeráme na to niekedy pri stretoch s tými, ktorí sa nevedia vtesnať do medzí zákona, ale robí sa predovšetkým prevencia aj príslušníkmi našej polície, ktorí sú veľmi nápomocní v tejto oblasti. Navyše, do tohto procesu po dohode s niektorými rómskymi organizáciami vstupujú aj organizované rómske hliadky z občanov Slovenskej republiky, ktorí do tejto oblasti, do tohto priestoru vstupujú. Ďalej by som chcel vysoko vyzdvihnúť aj ďalšiu vec, pretože sa o nej málo hovorí, ale chcel by som vás pri tejto príležitosti informovať o programe Cesta, ktorý sa z iniciatívy predsedu Košického samosprávneho kraja pána Trebulu pripravuje pre všetky tri regionálne samosprávy, to znamená, banskobystrickú, košickú a prešovskú, ktorá má práve využívať tie zdroje, ktoré prichádzajú jednak prostredníctvom samospráv, a potom na konkrétne organizácie, ktoré tieto úlohy budú zabezpečovať z európskych zdrojov a prirodzene aj zo zdrojov verejných. To znamená, nielen z ústredia, zo štátu, jednotlivých ústredných orgánov štátnej správy, ktoré sa na týchto programoch podieľajú, ale, samozrejme, aj samospráv, či už regionálnych, miestnych, obecných alebo mestských. To je cesta, ktorá by mala v tejto oblasti napomôcť. Samozrejme, treba zvažovať aj niektoré novely zákonov v budúcnosti, o ktorých sa veľmi často hovorí, aby sme vytvorili skutočne čo najlepšie podmienky pre to, aby sa v našich obciach nestavali múry, ale stavali mosty medzi občanmi Slovenskej republiky. Ďakujem vám za pozornosť. (Potlesk.)